32004D0131
L 037/34
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 9 февруари 2004 година
за признаване по принцип на пълнотата на документацията, предоставена за подробен преглед с оглед на възможното включване на активни вещества FEN 560 и пеноксулам в приложение I към Директива 91/414/ЕИО на Съвета
(нотифицирано под номер С(2004) 274)
(текст от значение за ЕИП)
(2004/131/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално член 6, параграф 3 от нея,
като има предвид, че:
(1)
Директива 91/414/ЕИО предвижда изготвянето на списък на Общността относно активните вещества, разрешени за използване в продуктите за растителна защита.
(2)
Документацията относно активното вещество FEN 560 е била предоставена на френските компетентни власти от Société occitane de fabrications et de technologies на 24 юни 2003 г. с предложение за включването ѝ в приложение I към Директива 91/414/ЕИО. Документацията на веществото пеноксулам е представена от Dow AgroSciences пред компетентните власти на Италия на 29 ноември 2002 г. с предложение за включването ѝ в приложение I към Директива 91/414/ЕИО.
(3)
Френските и италианските власти са уведомили Комисията, че по предварителни изследвания документацията относно въпросните активни вещества видимо удовлетворява изискванията по отношение на данните и информацията, предвидени в приложение II към Директива 91/414/ЕИО. Предoставената документация отговаря също така на изискванията относно информацията и данните, определени в приложение III към Директива 91/414/ЕИО по отношение на един продукт за растителна защита, съдържащ въпросните активни вещества. В съответствие с член 6, параграф 2 от Директива 91/414/ЕИО документацията е била съответно изпратена от заявителите на Комисията и на останалите държави-членки и предоставена на Постоянния комитет по хранителната верига и здраве на животните.
(4)
С настоящото решение следва да се потвърди, че на общностно равнище тази документация принципно удовлетворява изискванията по отношение на данните и информацията, предвидени в приложение II, и най-малкото за един продукт за растителна защита, съдържащ въпросните вещества, удовлетворяват се изискванията на приложение III към Директива 91/414/ЕИО.
(5)
Настоящото решение следва да не нарушава правото на Комисията да изисква от заявителя предоставянето на допълнителни данни и информация на държавата-членка, определена за докладчик, относно въпросното вещество, имаща за цел да изясни определени моменти от документацията.
(6)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Документацията относно активните вещества, определени в приложението към настоящото решение, предоставена на Комисията и на държавите-членки с цел включването ѝ в приложение I към Директива 91/414/ЕИО, принципно удовлетворява изискванията по отношение на данните и информацията, предвидени в приложение II към Директива 91/414/ЕИО.
Документацията удовлетворява също така изискванията по отношение на данните и информацията, предвидени в приложение III към Директива 91/414/ЕИО, относно един продукт за растителна защита, съдържащ активно вещество с оглед предложената му употреба.
Член 2
Държавите-членки, определени за докладчици, подробно проучват въпросната документацията и докладват на Комисията заключенията от техните проучвания, заедно с препоръките по отношение на включването или не на активните вещества, описани в приложение I към Директива 91/414/ЕИО, както и някои условия, свързани с това, във възможно най-кратки срокове, но не по-късно от 10 февруари 2005 г.
Член 3
Адресати на настоящото решение са държавите-членки.
Съставено в Брюксел на 9 февруари 2004 година.